**Bazar sentimental**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poftiţi! Doar ce-am deschis bazarul

Cu sentimente fel de fel.

Avem de toate, -avem cu carul,

Şi nu dăm iama-n portofel.

Poţi lua trei picuri de iubire,

Să nu mai fi aşa distant

Şi lumii să îi dai de ştire

Că ai un suflet fascinant.

Avem şi doze cu mândrie

Şi-ţi dăm de ţi-ai pierdut cândva,

Atâta cât îţi trebuie ţie,

S-o plimbi prin lume, undeva.

Speranţă am avea de-asemeni

Şi pentru mari şi pentru mici.

De-o pui în curte şi de-o semeni,

Va creşte cum o vezi aici.

Avem şi dragoste la plicuri,

Pentru acei morocănoşi

Ce se-ntristează din nimicuri,

Dar vor să fie mai frumoşi.

Nu-ţi pun şi-un vârf de bucurie,

În colţul gurii să îl porţi,

Mai vesel lumea să te ştie

Şi să îmbuni nefaste sorţi?

Iar dacă-ţi prisoseşte poate

Din ură, frică, disperare,

Sau dacă vrei să scapi de toate,

De gelozie, de frustrare,

De pesimism, timiditate,

De plictiseală, sau mânie,

Noi ţi le-om coborî din spate

Şi vei vedea cum o să-ţi fie.